Iltalehden lukijat kertovat nimettömästi, miten he ovat joutuneet seksuaalisen ahdistelun kohteeksi festareilla.

Epämiellyttäviä ahdistelukokemuksia on eri festareilta ympäri Suomea.

Lukijoiden mukaan tapauksia on usein ulkopuolisen vaikea huomata.

Kuvituskuva. Lukijat kertovat, kuinka suomalaisilla festareilla tuntemattomat ahdistelevat seksuaalisesti, kenenkään huomaamatta. JOHN POWELL/REX/ALL OVER PRESS

Seinäjoki, Provinssi 2002. Parin tunnin aikana kolme nuorta miestä kävi käsiksi, tosin yksi kerrallaan. Kourivat rintoja, yksi yritti vetää mukanaan läheiseen metsikköön, mutta onneksi kaverini ehtivät apuun. Tämä tapahtui siitä huolimatta, että olin ystäväporukan mukana eikä päihteillä ollut osuutta asiaan. Tämän jälkeen en ole enää halunnut festareille.

Nimimerkki ”Ei enää ikinä”

Omat kokemukseni ovat 80-luvulta Nummijärven juhannuksesta. Esintymislavan edessä olevassa väkijoukossa ollessani joku poika tarttui takaapäin rintoihini ja puristeli niitä vähän aikaa. En ehtinyt asiaan juuri reagoimaan, kun poika oli jo häipynyt tiehensä.

Siihen aikaan ei tullut mieleenkään, että olisin ehnyt asiasta ilmoituksen poliisille. Termiä seksuaalinen ahditelu ei tainnut olla olemassakaan.

Eikä tuo puristelu ollut ainutkertaista. Kyllä yläasteella samalla luokalla olleet pojat aina joskus piirittivät jonkun meistä tytöistä ja kopeloivat rintoja ja jalkoväliä vaatteiden läpi.

Nimimerkki ”Sari”

Tämä tapahtui kolme vuotta sitten Provinssirock-festivaaleilla. Kävelin törnävän leirintäalueella kohti festivaalien portteja, kun aikuinen suomalainen mies kouraisi minua haaroista niin, että hyvä, ettei ollut sormi sisällä.

Rupesin huutamaan miehelle, joka vain omahyväisesti nauroi kuin ei olisi tehnyt muka mitään väärää. Lähellä oli kaksi järjestyksenvalvojaa, joille kerroin asiasta ja näytin kyseisen tekijän. Järkytyksekseni järjestyksenvalvojat (mies ja nainen) eivät kuunnelleet minua ollenkaan! Kohauttivat olkapäitään ilman mitään kunnollista vastausta ja katselivat muualle tyyliin ”meneppäs nyt pois siitä”.

Seurasin tekijää eteenpäin ja yritin sanoa asiasta jälleen seuraaville järjestyksenvalvojille, tulos sama. Olen vieläkin järkyttynyt järjestyksenvalvojien totaalisen välinpitämättömästä käytöksestä ja asenteesta. Tuli olo, että seksuaalinen ahdistelu oli henkilökunnan mielestä hyväksyttävää.

Ja nyt tähän joku neropatti huutelee, että olinko humalassa. En ollut.

Nimimerkki ”Ei enää provinssiin”

Olin paikalla näkemässä raiskausyritystä. Ulkomaalainen miesjoukko aivan lavan edessä ja järjettömässä humalassa oleva nainen. Miehet piirittivät naisen keskelleen, kaikkien kouriessa naista. Yksi miehistä oli naisen takana ja alkoi riisua naisen alavartaloa paljaaksi.

Tässä vaiheessa menimme lähemmäs heitä, jolloin osa miehistä lähti pois. Kävimme myös tässä vaiheessa sanomassa asiasta lavan reunassa olevalle järkkärille, joka siirtyi lähemmäs tapahtumapaikkaa seuraamaan tilannetta. Miehet jättivät naisen rauhaan ja poistuivat paikalta.

Mielenkiintoista on se, että vaikka lavan edessä ei ollut enää kuin muutamia ihmisiä hyvin hajanaisesti, kukaan muu ei kiinnittänyt tapahtumiin mitään huomiota! Ei edes järkkäri, ennen kuin tapahtumista hänelle huomautimme.

Kun ihmisiä on paljon ja ahtaasti, meteli kovaa ja ihmismassa velloo musiikin tahdissa, useimmat humalassa, ei kyllä kukaan huomaa – saati kuule – jos joku siinä tilanteessa raiskataan.

Nimimerkki ”Mersu”

Useammankin kerran on edessä ollut tyttö painautunut vasten ja hieronut takamuksella. En ole pannut vastaan, joten ehkä tuo ei ole ahdistelua, jos se ei kohdetta ahdista, mutta ei siinä ole lupaakaan kysytty.

Nimimerkki ”JoRe”

Joskus 15 vuotta sitten, kun itse vielä pyöri festareilla, oli tuota kourimista keikkayleisössä jatkuvasti.

Taakse ilmestyi tyhjästä tyypillisesti humalainen mies, joka yritti ”hyväillä” lantion tai rinnan seutua. Nuorena järkytyin ensimmäisistä kerroista. Sittemmin opin, että terävä potku tai kyynärpääisku taaksepäin karkottaa tungettelijan.

Lähellä olleet muut ihmiset eivät koskaan puuttuneet tilanteeseen, tuskin edes väkijoukon ahtaudessa huomasivat. Siihen nämä tyypit luottavatkin?

Nimimerkki ”M.”

Ystäväni kertoi muutama vuosi takaperin tapauksesta, jossa olivat olleet festareilla. Hän oli juonut liikaa ja mennyt nukkumaan telttaan tai sammunut sinne (en muista kumpaa).

Myöhemmin yöllä hän oli herännyt, kun poika, jonka hän oli tavannut samana päivänä, oli työntynyt hänen sisäänsä. Poika harrasti seksiä sammuneen /nukkuvan kaverini kanssa.

Ystävä ei ymmärtänyt sen olevan raiskaus eikä koskaan ilmoittanut mihinkään. Koki itsensä jotenkin syylliseksi, ajatteli ehkä antaneensa jotain merkkejä.

Nimimerkki ”Herätkää naiset!”